text:
Fûr di "Assemblea del Clero dell'Arcidiocesi di Udine, Atti" (Mercoledì 25 giugno 1975)
Jo no ai scrit, o ai cjapât dome i titui di ce che o ai di dîus, parcè che mi plâs fevelâ cjalant la int in muse. La prime robe che o ai di dî a la Segretarie e je cheste: che culì ta nestre semblee no vin aprovât il verbâl da ultime semblee che je stade fate tal 1350 (ridadis). Chei che a àn voie di leile, che cjapin in man la storie dal Friûl di Paschini e le cjatin citade tas notes. A àn di lâ a cirîle te storie di puar Bertrant, che tal messâl furlan lu vin fat sant, parcè che si po dâ simpri un vot a di un che Rome i à dât sîs. Puar Bertrant nus faseve la Semblee ogni an, de seconde e tierce domenie dopo Pasche. Dal 1350 lu àn copât e no 'ndi è stadis plui dopo.lei dut
In ogni mût chest al è dome par introdusisi.
Jo o ai cuatri robis dal passât di dîus, e cinc dal avignî. Cuindi no soi un negatîf, come tancj a pensin! (cisicaments) No! No! Disìnsi la robis come che a son!
Prime robe: in ocident, in dut l'ocident no esist une glesie che e vebi il dirit di jessi locâl come la furlane. Storicamentri al è un fat unic in dut l'ocident. Chi o vevin l'unic patriarcje diferent di Rome. Al è un fat, al è verissim. Ai miei timps in 'seminari lu àn ignorât: in dodis agns no mi àn mai menât nancje a viodi le glesie di Aquilee. Chest al è un fat, no je une opinion. Cuindi se e je une glesie che à une storie carateristiche e je stade la nestre e nô o sin stâts vîfs fintremai cuant che aes nestris spalis al jere l'imperadôr dal Sacri Roman Imperi. Al è un dât di fat, no je une robe che o ai inventade jo. Sigûr, bonsignôr, parcè che a nus àn dividûts, al è un fat, bonsignôr, che nô si clamìn glesie di Udin dome di 200 agns in ca ... e la àn istituide par fâ un plasê politic a Marie Taresie e al doge di Vignesie ... e se lui al po dî alc in contrari, che al vadi a cirîlu. Chest al è un dât di fat bonsignôr, no je une opinion.
Seconde robe: daûr il teme che si jere sielzût "Eucaristia e Comunità locale" o varès spietât che tal famôs Congrès Eucaristic si ves fevelât de glesie locâl, ma mi risulte - e se o vuelîs o fâs nons - che al è stât proibît di fevelâ de glesie furlane! Tant che di fat no àn fevelât. Il Pape al è vignût culì e no nus à nancje nomenâts! Al è lât prin a Vignesie e culì al à nomenât - e al à fat ben a nomenâju - i slovens; ma i furlans no ju à nancje saludâts. Par me, al è stât maleducât (cisicaments). Bon, bon, a son opinions, ma un che al ven e nol salude i ospits, al è un maleducât! Nissun Concili nol à definît che nol puedi sei maleducât!
Tierce robe: jo o ai acenât prin e permeteitmal di lâ al fat. La nestre int, ancje se e blesteme, ancje se no ven in glesie, cun dute la pastorâl nestre (o mi met dentri ancje jo, crodeitmal, che no mi gjavi fûr das colpis: lis ai compagn di vualtris, compagn!), ... ancje se o vin fat une pastorâl che e consisteve tal confessâsi une volte ad an e comunicâsi une volte ad an, tal lâ a messe la domenie, ... la nestre int, ancje se no ven plui, ancje se e blesteme, cuasi inte totalitât e crôt tai misteris principâi de fede. Parcè che par me, no je vere che si salvisi crodint di plui di chel altri, ma crodint. ... Ancje salacor di mancul di chel altri. Nol è il numar des veretâts di fede che nus salve, parcè che, se no, nô si salvaressin miôr dai apuestui, che a 'ndi cognossevin di mancul! E je une distinzion fondamentâl chê tra la "fides qua creditur" e la "fides quae creditur". Al è pussibil che tal Gnûf Testament si verifichi chel che si verifiche tal Vecjo: che ce che Diu cun tante sapience e teologjie al à dite biel planc, lassant che i ebreos a crodessin ancje in dutis lis fufignis che a vevin ta lôr tradizion culturâl, eliminantlis biel planc, cun tante pazience, lassantju crodi che il soreli al ziràs intor de Tiere e no le Tiere intor dal soreli. Al po sucedi ancje che veretâts che a son stadis claris intun determinât timp, pe int, dopo, a puedin deventâ scuris. Par chel, no àn pierdude la fede.
E par me e je stade une robe che mi à simpri fat riviel che nô o sedin stâts costrets a picjâ un ciart cartelin ... parcè che o crot che pôcs di vualtris lu vebin picjât volontariamentri chel cartelin che al sierave la puarte de glesie a cualchidun, che par motîfs sociâi nol votave un determinât partît che si diseve cristian ... e salacor a vevin plui fede chei che ur vevin dite che no le vevin. E par dîlu o vevin usurpât claramentri une robe che je dome di Diu, parcè che la fede e reste 'don di Diu'.
Tes nestris glesiis la int cetantis voltis che la vin spaventade cui pecjâts! ... La int no ven in glesie plui par cjapâ confuart e consolazion! ... le vin spaventade a sun di pecjâts.
Jo o bramarès, predis, che o spaventassis i siôrs a sun di pecjâts. Ma chest no lu veis mai fat (cisicaments). Moment!? ... Cui che al à vût il coragjo, che al vegni sù a mostrâlu!
Altre robe. E chi o citi une frase che no je mê, e je di Mao ... (cisicaments) eco, eco pronts a protestâ, parcè che Mao nol pues dî la veretât! ... E Tomâs, che nus àn dit in 'seminari di lei, no aial dite che "Veritas a quocumque est, de Spiritu Sancto est"? ... Duncje il dit di Mao ripuartât a nô al è chest: "Un predi al po fa dal ben dome se al è cul popul, come un pes ta la aghe. E alore se no seis cul popul, o sareis cun cualchi altre aghe". (cisicaments) ... E alore se no sês cul popul ... o sareis cun cualchi altre aghe!
Tierce robe: o vin un sant, nô in Friûl, che nol è rivât adore di deventâ sant, parcè che al à vût il coragjo di fâ ce che altris forsit no àn fat! ... il nestri sant patriarcje Bertrant. Il patriarcje Bertrant, al à crodût ce che jo o ai cirût di capî: che la eternitât no comence dopo muarts, ma cuant che si nas, ... e se nô predis o fevelìn dome da la eternitât di dopo muarts e no si interessìn de eternitât che e je scomençade chi, e no cjapìn posizion, e no sin bogns di riscjâ ... e par jessi fûr no si interessìn des sôs vicendis ... e je une robe che e merte, di part di Crist che al è vignût in chest mont, dome la condane. Crist al à riscjât pai puars, pal popul; nol à vût dubis di riscjâ, ancje se al lave cuintri i capos religjôs e politics. E Bertrant al à fat compagn.
Une glesie che no sa riscjâ in chest mont, no je sigure sul dulà che va! ... E reste simpri un mani di pale in man di cualchidun! ... Come che al è sucedût ... pa la cuâl o scugnìn riscjâ!
Cjalait un fenomeno, chel da la emigrazion. Cent agns di emigrazion "di massa" o vin vût. Nô, vino cjapât lis lôr posizions? Vino patît cun lôr o sino stâts i predecessôrs dai uficis di colocament pes massariis? ... Masse voltis no vin podût alçâ le vôs, parcè che, se la alçavin o pescjavin i pîts di cualchidun...
Ultime robe ... e salacor mi cjolaran la peraule par vie dal timp!
Si visaiso, predis, cuant che in 529 o vin firmade chê mozion che e stave fasint ce che o stoi disint e che cualchidun - esatamentri la autoritât costituide, doprade di chei che la ricatavin - us à fat ritirâ une robe dal gjenar ... che cumò la doprin ducj i partîts su dutis lis placis? ... O mi disevis in chê volte che al jere masse tart ... al jere inutil!
E par finî pardabon ... Jo o stoi tradusint la Bibie te mê lenghe! ... O soi curiôs di viodi une comission diocesane pe liturgjie, che in agns no je stade buine nancje di nacuarzisi che o tradusevi i messâi e che o tradusevi la Bibie par furlan ... Une comission propit perfete, che no si nacuarç di nuie di ce che al sucêt in Diocesi. Almancul che mi ves dite di no ... No mi à dite nuie! Nuie!! ... E alore e je: nuie!
Fûr di "Friuli: un popolo fra le macerie", Roma, 1977 (tit. or.: "La realtà etnico-culturale del popolo friulano")
La culture etnografiche europeane e je dacuardi tal ricognossi al Furlan la fisionomie di popul origjinâl, cetant difarent dal popul talian e che al è dentri te suaze dal grup ladin. Par dî il vêr ancje in Italie - dopo da lis publicazions di S. Salvi (Le nazioni proibite e Le lingue tagliate) - la convinzion che Furlans e Sarts a sedin doi popui di cep no italic e je daûr a vierzisi une strade.lei dut
Ma e je cetant pandude, a nivel gjornalistic e politic, la idee che sostignî une origjinalitât tant che cheste al sedi un atentât a lis lotis e al patrimoni dal Risorziment e, infin dai fats, ae unitât de patrie - cuntune sigurece prepotente identificade cul Stât -. Cumò al è ben fâ capî, pal letôr talian, che il concet di popul al à di jessi identificât cun chel di nazion, ma diferenziât in maniere precise di chel di stât, realtât juridiche-aministrative, mentri popul e nazion a son realtât etniche e culturâl.
Pe tradizion linguistiche e politiche taliane al è avonde intrigôs capî cemût che:
- in Gjermanie a sedin doi stâts todescs, ma une uniche culture e un unic popul todesc;
- in Jugoslavie un sôl stât (federâl) cun svariâts popui, di lenghe e culture difarentis;
- in Svuizare un unic stât cun cuatri popui diviers, e jenfri chei - viôt ce câs! - i retoromançs, version svuizare dai furlans.
Par nô i Furlans a son un popul, une nazion no taliane, ancje se di cent e dîs agns in ca (e par Gurize di sessante) in cont de politiche a son cjapâts dentri tal stât talian.
1. Lis resons di une "nazion"
Par afermâ cun veretât ce che o sin daûr a dî a coventin justificazions o provis, che, pe nature stesse dal probleme, no puedin jessi di gjenar matematic, ma ben di ordin storic e socio-politic.
a. Il stât e il parlament furlans
La storie dal Friûl fin tal 1420 e je di stampe mitteleuropeane, no italiche.
La struture dal stât patriarcjâl e je sù par jù gjermaniche, cun elements sintomatics che no si cjatin di nissune altre bande in Europe. La funzion dal Parlament, li che al è da cjâf (e nol vuide) il Patriarcje, che al controle lis fuarcis militârs, al fâs buinis lis leçs, e al è fat no dome de nobiltât feudâl, ma ancje dai rapresentants des comunitâts urbanis e rurâls libaris, al è un esempli unic di stât medievâl, che al samee pitost une republiche che une monarchie.
Il sens insot di identitât etniche dai Furlans e cjate dal sigûr une des sôs lidrîs storichis plui sostanziosis ta chest fat.
b. Lis viciniis
La prassi des Vicinis, soredut tes comunitâts rurâls, al è un câs di gjestion partecipade de robe di ducj, che e merte dute la atenzion ancje te situazion corinte dopo dal taramot.
Nol jere probleme economic, militâr, politic e gleseastic li che no vignìs clamade dongje la vicinie par deliberâ.
E la vicinie no jere a nivel comunâl, ma e jere di comunitât plui piçule, o disaressin di borc o di frazion. Te storie la realtât comunitarie in Friûl e je stade vivude par secui tes viciniis, e ancjemò vuê no à dineât chês lidrîs.
c. Il patriarcjât
No si à di dismenteâ la origjinalitât specifiche de glesie aquileiese, cul so cûr in Friûl: tal cuadri dal ocident catolic, e je la uniche Glesie che si è dade une struture patriarcjâl difarente di chê romane, ispirantsi pe liturgjie e pe teologjie al orient alessandrin.
E no si pues fâ di mancul di ricognossi che Aquilee, mari des Glesiis dal Danubi al Adriatic, e di Como ae Panonie, e à semenât tal anim dai furlans chel sens di fraternitât pai Slâfs e pai Todescs, che dome il nazionalisim dai ultins cent agns al è rivât, par un moment, a fluscâ.
d. La gjeografie
Dal rest la realtât gjeografiche e je cussì che, ancje cence tignî cont dai mutîfs dome politics, al è impussibil che no si viodi un avignî comerciâl pal Friûl tant che part de Europe centrâl tal Mediterani.
Dome i confins che a son vignûts dopo de fin de indipendence dal stât patriarcjâl (1420 d.C.), a àn fermât un svilup comerciâl cu la Europe centrâl e cussì a àn condizionânt il Friûl, di brut par dute la ete moderne.
e. Câs unic in Europe
In chest cuadri storic gjeografic si pues capî ce che o zontìn cumò:
- che il Friûl tant che realtât etniche e tant che popul cun lenghe e tipologjie di esistence particolârs al è nassût te ete langobarde e si è madressût ta chê patriarcjâl;
- che il Friûl al à decidût dal so destin inta chê stesse ete, e, no cate secui di sotanace (câs unic in Europe), al à mantignût la nostalgjie e il gust di cheste fin in dì di vuê.
Altris popui - Bretons, Bascs - a si son conservâts inte lôr origjinalitât ancje se intune condizion di opression politiche, ma a diference dai Furlans, a son in regjons margjinâls, e no in zonis di invasion e di passaç tant che il Friûl.
f. Furlanizazion
Nol è just dî che dut il Friûl al sedi natîf: i inflùs che a vegnin de penisule taliane e di la des Alps, a son cetancj, siôrs e feconts sedi pe culture che pes arts e pai costums. Ma o zontìn che in Friûl chescj no vegnin ripetûts compagns, ma a vegnin cjapâts dentri, e cussì a deventin part sostanziâl de origjinalitât furlane. Cussì il gotic al devente furlan in maniere autentiche tai domos di Vençon e di Glemone, te stesse maniere che colôrs e figuris venezianis a cjapin caratars e savôr furlans te piture.
Lis stessis vôs gjermanichis, talianis o slavis, a vegnin infurlanadis fuart, cuant che a vegnin cjapadis sù tal lessic furlan.
g. La lenghe furlane
La lenghe furlane - neolatine che e samee di plui al francês e al castilian che al talian e al rumen - e je il veicul ancjemò vîf e vitâl di cheste origjinalitât nazionâl. Anzit e samee che si vierzi a gnovis pussibilitâts e prospetivis. E à conservât la sô struture morfologjiche e sintatiche, ma soredut la sô sintonie cul caratar storic de int furlane:
- sclete, mai retoriche;
- popolâr cence banalitât;
- profonde cence ecès di adietîfs;
- armoniose cence smorfieçs;
- juste pal cjant dal dolôr, de preiere e de gjonde.
E patìs di une cualitât deventade rare: no je stade ruvinade - come p.e. il talian - par contâ masse sintiments che des voltis no son sancîrs.
h. I costums
I costums familiârs e publics a àn une fisionomie lôr, ancje cuant che a son simii o a son rigjavâts di altris popui. Chest al sucêt in mût une vore concrete li di colonis di emigrants furlans, che, tignint lenghe e custums lôr, a cjapin sù i costums de nazion ca ju ospite infurlanantju.
In cont di chest, l'emigrant furlan al sint cussì tant la sô origjinalitât nazionâl, che si met adun in associazions di bessôl cence zontâsi e identificâsi cu lis associazions avualis di emigrants talians.
2. Friûl... improibît
Ma al è alc che ae nazion furlane i mancje di masse timp: il podê di decidi dal so destin te culture, economie, societât e politiche.
La struture dal insegnament scolastic e de formazion culturâl e je fate parsore di schemis talians, che a dismentein e a àn chê di cjapâ il puest di chei furlans. Si trate di schemis che no favorissin nancje il bilinguisim, ma che àn tal cjâf la sostituzion sclete, e cussì a colonizin culturalmentri il Friûl.
La economie no je organizade daûr dal Friûl e des sôs necessitâts e dai rapuarts gjeografics, ma dome in funzion taliane, che e je une des puartis, no la uniche, dal Friûl.
Di masse decenis il Friûl al è socialmentri un popul di emigrants e duncje handicapât tal so svilup.
Pes robis militârs e je tiere di e par soldats, pressade di vuere o di servitûts militârs: par masse secui e à combatût par chei altris, mai par se.
Te suaze politiche masse piçul par vê un pês determinant tal stât talian, al è ancje un grum malfident dal podê politic par jessi madûr te sô totalitât pal control eletorâl de politiche.
Conclusion
Il Friûl al è un popul ancjemò vîf e vivarôs, ma pressât di un tentatîf di colonizazion che al è in vore. La cussience de sô origjinalitât nazionâl e dâ segnâi di disveâsi.
La democrazie - chê vere - no varès di cancelâ i piçui, ma di difindiju.
Dut câs, si spere che la Europe, se no la Italie, e cjatarà il mût di judâlu a decolonizâsi, e a rivâ al nivel di colaboradôr, no di servidôr.
E la disgracie dal taramot no lu coparà - cemût che cierts cjâfs lu bramin cence dîlu - compagn che lis vueris mondiâls cui 40.000 e plui muarts no son rivadis a mandâlu par aiar.
Fûr di "Glesie furlane", Clape Culturâl "Cjargnei cence Dius", Reane dal Rojâl, 1975
No si trate, cuant che si fevele di "glesie furlane", di un mût di dî par savê là che si cjate une purizion gjeografiche de glesie catoliche, tant che si tratàs di une provincie di un stât centralizât - uso chel talian o chel francês - e no si trate nancje di un mût di dî che al vâl dome pe glesie furlane, ma par dutis lis glesiis che si cjatin dacordo te fede, te sperance e te caritât di Crist: al ven a stâi che la glesie di Crist e je une comunion di vite sul stamp di chel di une famee, cun tantis sûrs e fradis, che a si cjatin insieme ma che a riscjin tant di vê la filusumie compagne che diferente, pûr restant de stesse cjoce e cu lis stessis lidrîs.lei dut
Chi, però, no volìn tocjâ il cantin teologjic sul cont de glesie, come che a disin, "locâl" e di chê universâl: no si trate di robe che e vali pôc, anzit:
ma o fasìn cont che chei che a nus lein a setin dacordo.
Stant a ce che si dîs e che si lei, ducj, in fonts, a no dinein ni la prime ni la seconde, ancje se la seconde, masse voltis, e finìs cul roseâ la prime, che tai nestris timps e tente di cjapâ fuarce par judânus a saltâ fûr di une glesie universâl tal sens, in pratiche, di un imperi che al governe e che al controle dut cu la çate dai siei governadôrs, prefets o vescui che a setin.
Duncje, o disevin che par nô e esist ancje la glesie furlane:
- no par vie che al covente ancje in Friûl un che al ministri i afârs de glesie universâl;
- ma par vie che al esist un popul (se cualchidun si suste, si po ancje dî "comunitât naturâl"!) furlan.
Si trate di chest: la fede di Crist e fâs dutune di chei che a crodin, cun Crist, anzit cu la Trinitât, ma "chenti", in te storie da la umanitât, la fede a reste levan de paste; un pan dome di levan nissun lu tache, e un pan cence levan al è rude croste.
Fûr di paragon, lis comunitâts, i popui, ju plante, ju manten e ju strucje la storie dai umign: la glesie locâl, ven a stâi chês comunitâts e chei popui cun intorsi il levan de fede, de sperance e de caritât di Crist, che a furducjin par fâ jevâ, fâur cjapâ la figure e la filusumie dal Crist, cun etâts diferentis, musis diferentis, fint che al torne a fânus Lui madressi dal dut.
A chest pont nus tocje meti in file lis resons par dî che in Friûl e esist une glesie furlane.
1) La glesie di Aquilee e je tant di Diu antighe che e à podût nassi la tradizion di S. Ermacure, mandât dal apuestul Pieri (che nol veve timp di vignî fin ca sù), a metile in pîts e a fâ di vescul.
2) Chê stesse glesie e à metudis lidrîs tant siguris - nomenìn dome Cromazi, Jaroni, Rufin cun tancj altris - di frontâsi ancje cuintri Rome par restâ salde te fede vude dai apuestui e tignude cont cence lassâle smamî o pierdisi: o fevelìn dal afâr dai "Trê Cjapitui", che i àn dade l'ultime man par che al nassès il Patriarcjât di Aquilee.
3) La stesse idee e plui la storie di un Patriarcjât no dome e conferme che o sin une glesie locâl - sul tipo di chês di Alessandrie, di Antiochie, di Costantinopoli e di Rome - ma ancjemò di plui: mari di glesiis locâls.
4) Al covente zontâ che nô o deventin furlans propit dal grim dai Patriarcjis medievâi, nestris vescui e sorestants civîi. Plui glesie locâl di cussì no crôt che a si 'nt cjati!
Po, par resons pulitichis e di torneconts, un pape (Benedet XIV) al à butât jù il nestri Patriarcjât, al ven a stâi la unitât glesiastiche dal popul furlan, dividintnus glesiasticamentri come che o si cjatìn in dì di vuê fra Udin e Gurize, e slontanant di Aquilee la diocesi di Concuardie, che de ete romane in ca e jere stade come la prime fie, cun chê di Zui, dal Patriarcjât.
Si po pensâ che al sei stât fat par rabie, no sopuartant Rome un patriarcjât diferent dal so tal Ocident, o ancje dome come che al sucêt ai parons, che nancje no si insumiin che ur sevi improibît di fâ alc.
O crodìn necessari dî che al è l'unic câs che il pape al vebi abolît un Patriarcjât no dome di onôr!
Poben, a àn fruçade la unitât glesiastiche furlane che a son plui di dusinte agns, ma il popul furlan, la comunitât di vite, di sintî, di patî, di fevelâ dai furlans no je muarte.
Nô o pensìn che al sevi plui che just tornâ a repeçâ la unitât gleseastiche dai furlans:
- no pal gust di tornâ a fâ lusî ce che al è passât (cualchidun, par tacâ, al vorès fânus dî che o vebin di tornâ indaûr te storie: al è comut inventâ il contrari), ma parcè che il prisint al à intorsi ancjemò tant di chel passât. Se no tegnìn cont di chest, al è sigûr che si dopre la glesie par cjastiâ i popui, tal nestri câs un popul (il Furlan) che i à crodût ae glesie fin cumò, ancje se, par dî il vêr, e à savût jessi triste cun lui.
- Parcè che al à di jessi tant clâr di podêlu tocjâ cu la man, che la glesie no met il pît sul cuel a nissun popul, par doprâlu come une cavalete par un altri; no lu divît par fâi pierdi il so savôr e cussì domâlu plui ben.
Al è par chest che o sin restâts malapaiâts dal discors di pape Pauli a Udin, in place, in chê dì dal Congrès Eucaristic, che no si è indegnât nancje di nomenânus, e che no molìn de vêse a mâl cui sorestants de cunvigne eucaristiche, dal diretôr (bons. Milio Pizzon) in jù, che a àn fevelât di dut, ma mai de glesie furlane.
O pensino che si puedi predicjâ il vanzeli a un popul cence rispietâ il so jessi e la sô storie, ma cirint di sgrifignâi la anime che al à intorsi, come se par crodi a Crist al coventàs no jessi ce che si è?
No si trate, no, di piniis ma di sostance! Almancul denant di Crist e di chê che e varès di jessi la sô spose, la Glesie, ducj i popui a valin compagn. Come cristians no volìn vê nuie cuintri i Venits o i Talians o altris, ma si scuen viodisi butâts te scovacere cuant che ti dan dongje cui Venits te "Conferenza Episcopale Veneta", ancje se la Serenissime e je muarte agnorums indaûr; almancul il stât talian al è ancjemò in pîts (Conferenza Episcopale Italiana).
Alore, esal masse pratindi che si torni a plantâ une unitât di glesie furlane, magari cun tune "Conference Episcopâl Furlane ", come che a doprin cumò?
No tignint di voli chestis robis che a nus tocjin plui insot di ce che al po semeâ, par vie che si vûl slargjâ l'ôr dal cîl (orizzonte), o scugnìn dî che si riscje di lâ tant in sù di no viodi clâr ca jù.
Cuntune peraule moderne, o deventìn astrats e, par jessi ducj, o deventìn nissun. Ven a stâi, il contrari di universâl!
Fûr di "Int Furlane", an 9, n. 7-8, 1971
No dîs di vê il plasê di presentâ il Messâl, culì, sot l'aspiet liturgjic e pastorâl: al sarès masse pôc. A mi mi semee che propi sot i nestris pîts, dulà che e jere la cjase di Cromassio di Aquilee, al seiti ancje lui content, no nome nô vuê!
Al è un fat impuartantissim dal pont di viste propit stretamentri e essenzialmentri religjôs. I motîfs a son chei chi:
Vualtris o vês sintût a fevelâ in chescj agns, che finalmentri il Concei di Trent, cun dute la baraonde che al è stât metût in pratiche, al sta finint.lei dut
E tal Concei di Trent a vevin vût il coragjo in Ocident di imponi une lenghe par preâ, nuie mancul che il latin. Graciant Idiu in Ocident ben planc, no volaressin imponi plui altris lenghis par preâ, che ognun al prei ta sô lenghe, ma, come che al sucêt, il diaul al è grant e al à la code lungje, al semearès che cumò cualchidun al volarès imponinus cualchi altre lenghe, restant indaûr di un bon secul, imponinus cualchi lenghe nazionâl...
Jo o crôt che al cûr dal om che a si cjate devant di Diu o, se o volês, ae cussience dal Cristian devant di Diu, no si podi imponi nissune lenghe, e cussì il fat che al salti fûr il Messâl par furlan, al è une manifestazion di cheste libertât in te Glesie, libertât che o lin concuistant un tic a la volte e che o vin di savêle mantignî tai agns che a vignaran.
Dit chest come introduzion, mi permet di sotolineâus trê moments.
Il prin moment al è chest. Cualchidun di vuatris al puedarès dî: - Ma parcè no si sêso metûts in furlan a presentâ un catechisim par che la int e impari la religjon, e impari la dutrine cristiane esatementri in furlan, te sô lenghe e baste?
O crôt che la epoche dai catechisims, començade ancje chê cun Trent, e seiti finide.
Il vêr catechisim dal popul, di dut il popul, scuelât e no scuelât, studiât e no studiât, al è il Messâl. Esatamentri presentant al popul il Messâl, cun dutis lis leturis dal vecjo e dal gnûf testament, e cun dute la tradizion di preiere de Glesie, jo o crôt che veramentri si lu istruissi tune maniere sigure, tune maniere che e tocje la anime, che i tocje il cûr, e che no je fate di formulis, di domandis e di rispuestis, esatamentri si lu istruissi religjosamentri in maniere profonde. Fintremai al Concei di Trent no son stâts catechisims che jo o seipi. Il vêr catechisim al è stât il Messâl. E alore vuatris o capîs che dal pont di viste pastorâl, dal pont di viste liturgjic, e je une robe une vore impuartante.
Seconde robe che o volevi dî e je cheste.
Jo o crôt che la religjon, o e je une interioritât, o e je une robe che e tocje il cûr, o, se no, e je une sflocje (ridadis e batimans gjenerâl). Parcè che Diu, al diseve il vecjo Agostin (perdonaitmi se o torni a riclamâlu culì), lui, l'aversari di Jeroni, che al à studiât culì su cheste place, in cheste zone culì, che al varà discutût culì ator, sot i sotpuartins che a jerin culì - Agustin, in fonts, al dîs che Diu si lu cjate tal interni e tal profonts da la anime. Ore jo mi dîs: esal pussibil cjatâ une altre lenghe come la nestre lenghe furlane, che e je stade buine di vivi ancje cuant che no je stade doprade e no je stade scrite, cuant che adiriture e je stade proibide dal cjamp culturâl, adiriture di secui, e je restade vive ta la anime de int, esal forsi pastoralmenti, pastoralmentri (o viôt che a son predis ancje culì che a mi scoltin), pastoralmentri, esal alc, esal un mieç plui profont di rivâ tal fonts dal cûr de nestre int che atraviers cheste lenghe (batudis di mans gjenerâl), cheste lenghe che no à nissune retoriche intorsi, che cuant che o vês di dî blanc us tocje di dî nome blanc, e no son altris peraulis dulà che al ven fûr grîs e no si dîs ni neri ni blanc (aprovazions), dulà che, finalmentri di Diu che e je veretât, a si favele e si po favelâ nome cun profonde veretât cence nissune busare?
E je, dal pont di viste pastorâl, o crôt, une robe impuartantissime!
Eh!, lait a viodi, lait a viodi, no stin a dismenteâlu, a son cincuante agns, al diseve il President, che o vin dismenteât di insegnâ la religjon ai furlans par furlan. Nus le àn parade vie, cun pretescj, che no jerin resons!, a jerin pretescj - perdonait la peraule - pulitics, ma comuncue pretescj, nuie di plui. O mi dîs se fra lis causis che il nestri popul no nus capìs, se il nestri popul no nus seguive, une e je ancje chê li, par câs, che no vei di jessi ancje chê li, parcè che in fonts un furlan e tancj furlans plui o mancul scuelâts, in glesie son bogns di lassâ passâ cuindis vincj peraulis sintudis par talian, plui o mancul teologjichis, o teolichis che a seitin, ma i furlans cuant che si ur preie e cuant che a si ur predicje par furlan, no puedin lassâ nancje une, parcè che al è automatic che le capissin (ridadis, batimans).
E cumò o varès di dî un ultin pont e dopo jo, graciant Idiu, o varès finît.
Il pont che o varès di sotolineâus dal pont di viste pastorâl e dal pont di viste liturgjic al è chel chi, al è un problema che - o crôt che o cjati il consens di ducj vualtris - no crôt mai, al sarà vignût storicamentri, ma la Glesie Catoliche, e il Cristianesim no son vignûts a scjafoiâ nissun.
Cuindi o mi domandi se la preiere publiche de Glesie, se la culture cristiane, no ven a scjafoiâ e a fâ piçui, e a fâ dismenteâ il propri mût di vivi, e a vivi il propri mût di jessi, e, alore, o dîs, une pastorâl autentiche di un popul no po no sotolineâ l'orgoi, sì al è tai vizis, l'orgoi, ma culì al va dit parcè che al è une virtût, l'orgoi di jessi ce che a si è. No capìs, no pues capî, cul Vanzeli in man, che il Cristianesim al veiti in cualchi maniere di scjafoiâ e di fâsi sintî stranis o piçui o butâts di bande, parcè che il Cristianesim al à di inserîsi completamentri tal mût di vivi e tal mût di jessi e tal mût di esisti di un popul. E alore jo o dîs che se al ven cumò il Messâl, se al ven, graciant Idiu e vignarà, ancje chê se il Signôr nus lasse vivi, e vignarà ancje la Bibie, o crôt che e da un pôc di coragjo a chest popul furlan, che in fonts, di cualchi secul a si sint plui o mancul butât di bande, tal so mût di vivi, tal so mût di esisti, tal so mût di jessi - o dîs che a si po fevelâ cun Diu te maniere che a si fevele cun so pari e cun sô mari, e je une grande robe, e je une robe che il Cristianesim al da, parcè che in fonts Diu al è deventât un Om, e al è deventât un Om di un popul piçul come il nestri. Jo o dîs che se al ves di tornâ cumò no si fasarès israelit plui, ma si fasarès furlan (si rît une vore e si plaudìs). Parcè che, e cheste e je la ultime, il furlan al à patît opressions e nol à oprimût mai nissun! E je la lenghe plui adate par fevelâ cun Lui e par fâsi capî di Lui. E o mi auguri une robe, che sicome in chel timp culì, che o vin fevelât par latin cun Lui e par talian, al semee che a nol veiti scoltât masse i Furlans, o mi auguri che di chi indevant, cul Messâl, nus scolti di plui. (Grancj batimans).
Fate buine a Udin ai 2 di Dicembar dal 1967
Aes on. Autoritâts dal Guvier de Republiche, de Regjon Friûl-Vignesie Julie, de Provincie di Udin.
I sotscrits predis de Arcidiocesi di Udin in 529, che a àn une cognossince direte dal malstâ economic-sociâl de popolazion che e vîf intune zone une vore batude, si permetin di presentâ a chestis on.lis Autoritâts cualchi istance sintude insot des lôr ints seriis e lavoradoris. Chestis di tant timp in ca a spietin soluzions concretis pai lôr problemis umans, che a son urgjents e no permetin plui sprolungjaments o prospetivis malsiguris.lei dut
Mutîf religjôs-pastorâl e di colaborazion sincere
Il nestri intervent esplicit al è ispirât di un dovê morâl, che al ven dal nestri ministeri pastorâl e de cussience che la maiorance dal popul furlan e conserve ore presint la fiducie tai siei predis no dome par chel che al inten la assistence spirituâl, ma ancje pe tutele dai interès legjitims temporâi. Nô o cognossìn i sfuarçs, di laudâ, fats di chestis on. Autoritâts e dai Rapresentants parlamentârs par meti jù plans programatics cun chê di slizerî il malstâ di chestis popolazions tune tiere di confin e inviâlis a chel benstâ che une part impuartante dai citadins talians e à concuistât; cun cheste mozion o volìn contribuî in maniere positive ae opare grivie e responsabile dai sorestants ae robe publiche, tant che indicazion buine des aspetativis popolârs e incoragjament afietôs par dâi fûr a lis dificoltâts par sodisfâ lis esigjencis justis dal popul furlan gjenerôs.
Emigrazion
Si sa che il fenomen de emigrazion sfuarçade de int furlane al rapresente un primât tragjic, che cun di plui al compromet e al disfe il grup familiâr e al oblee lis fuarcis zovinis, buinis par un doman, tun numar che si alce simpri di plui, a cirîsi une ocupazion fûr de lôr tiere. Plui di vincj agns dopo che e je finide la vuere, la percentuâl de emigrazion dal Friûl e reste altone, cemût che al ven fûr des statistichis e cemût che nô o sperimentìn te realtât di cumò che o sin testemonis.
Servitûts militârs
Il secont grues probleme dal Friûl al è chel des servitûts militârs, un bast che al pese e che al è sparniçât suntune part largjone dal so teritori. Nol è di nestre competence jentrâ tal merit dal sisteme difensîf metût sù, e si inacuarzìn ancje des esigjencis de difese, che no si pues fâ di mancul, de Nazion te situazion internazionâl di cumò: ma ben o marchìn che i vincui militârs che a son inte plui part dai Comuns furlans a son un imberdei grivi pe espansion naturâl economiche dal Friûl inta ogni setôr. Che e sedi une prove chê de impussibilitât di doprâ te sede locâl i grancj sparagns sudâts dai lavoradôrs furlans, cemût che al ven fûr dai dâts uficiâi pe Provincie di Udin che par ciert a son cognossûts di chestis on.lis Autoritâts. Se partant lis servitûts militârs a son imponudis di un dovê superiôr di difese par dut il Pais, al è lecit e just che il Friûl al invochi une solidarietât nazionâl tant che compens legjitim pal contribût di servizi che al fâs par dute la comunitât taliane.
Plans programatics
Nus pâr cun di plui di scugnî marcâ che il Friûl, une jenfri lis zonis plui batudis dal Nord Italie, al sedi lassât fûr tal plan programatic dal Stât pe industrializazion dal Paîs e che i Orghins regjonâi, dome cui lôr mieç, no sedin bogns di sigurâ une soluzion juste pai siei problemis fondamentâi, cemût che si rigjave de esposizion francje fate dal on. Berzanti al President dal Consei dai Ministris on. Moro te sô visite resinte a Udin, e cemût che si pues derivâ dai stampons dal plan programatic regjonâl.
Inte suaze de programazion, al va cjapât in esam atent e aprofondît il setôr agricul che al patìs tal nestri Friûl, plui che di altris bandis, di une crisi organizative fonde, finalistiche e sindacâl.
Studis universitaris
Infin che nus sedi permetût rilevâ cemût che si va indenant a ostacolâ lis naturâls aspirazions culturâls di Udin, cjâf lûc e centri morâl des ints furlanis, cuntune popolazion di students une vore di plui di chê des citâts dongje e cu la esigjence presinte di facilitâ, come che e vûl la Costituzion, rivâ adore a otignî i grâts plui alts dai studis par chei che a son brâfs e mertevui, ancje se no àn lis pussibilitâts economichis.
Lis istancis dal Friûl
Partant nô predis scrits ca sot, preocupâts de situazion presinte e seneôs di contribuî pal ben sociâl de popolazion che e je sot des nestris curis pastorâls, si fasìn lôr vôs e espression e a non di lôr o presentìn cun rispiet lis chestis istancis e o fasìn vôts parcè che:
1) al vegni elaborât e presentât un progjet concret pal riassorbiment graduâl de emigrazion, che al permeti di viodint la fin dentri di un timp resonevulmentri curt, cu la creazion par esempli inte zone montane e pedemontane da l'implant di metalizazion dal minerâl di Cave del Predil, cul meti sù complès industriâi dal gjenar dal IRI, cu la realizazion de dopleadure de ferovie di Udin-Tarvis e dal trafôr di Mont di Crôs, e cun altris iniziativis li che si puedi impleâ personâl locâl, come il protrosincrotron, che si spere, di Doberdò;
2) a vegnin dadis agjevolazions economichis al Friûl tant che compens dai dams che i vegnin des servitûts militârs, par es. cu la riduzion de pression fiscâl e cu la istituzion de Zone francje sul gjenar di chê de Val d'Aoste;
3) si tegnin ad a ments lis liniis di svilup naturâl dal Friûl cul interni de Nazion, cu la Austrie e cu la Jugoslavie, par es. confermant cun proceduris di urgjence i lavôrs de autostrade Udin-Tarvis in mût che a puedin jessi apaltâts tai mês cu vegnin;
4) si tornin a cjapâ in esam te definizion e aprovazion dal plan regjonâl di svilup economic i problemis fondamentâi, che la lôr soluzion e samee scjarse tai stampons o e lasse incierts par cause di previsions malsiguris e di criure di dâts; in particolâr che si tegni presint il probleme intrigôs de agriculture par vuarîle te lidrîs dai siei mâi cronics, cun struturis e programs ispirâts a modei di esperience bielzà provade;
5) il ricognossiment legâl resint dal consorzi dai Ents Locâi pe Universitât a Udin, bielzà metût dongje, al stuzighi i siei rapresentants a tratâ subit il probleme cu la autoritât e cu la clarece necessariis, e che a sedin scoltâts cence ritarts par nuie e cence spietis che a ingnervosissin.
Conclusion
Nô sotscrits pastôrs di animis o sin sigûrs di cjatâ in chestis on. Autoritâts la comprension plui benevule e l'impegn plui atent pe realizazion di ce che o vin crodût just segnalâ par un svilup sociâl ordenât dal Friûl. Deludi lis sperancis di cheste popolazion oneste e lavoradore al podarès determinâ un peiorament svelt di sfiducie sedi par chel che si riferìs al sostrât religjôs, sedi par chel che al inten l'ordenament democratic che cun fadie, ma cun bogns risultâts si è insedât tal nestri Paîs.
Nô o pensìn, di fat, che intune democrazie che e vueli rispietâ la libertât naturâl dai individuis e de comunitât, al Friûl storic - che al sta sot di Udin - e vedi di jessi ricognossude la sô fisionomie particolâr e la pussibilitât che i ven daûr di esprimisi e di svilupâsi, daûr dai orientaments e des prospetivis de Cjarte Costituzionâl, dal document conciliâr "Gaudium et Spes" e de encicliche "Populorum Progressio".
[Test de mozion fate buine ai 2 di Dicembar dal 1967 dal clericât de Arcidiocesi di Udin e firmade di 529 predis su 670. Vadì e fo scrivude ancje di Pre Checo, adun cun altris. Dal sigûr, al fo un dai siei principâi ispiradôrs. Pai argoments tratâts e pe particolaritât dai firmataris, la mozion e jevà sù un grant polvaron politic, consacrant la innomine di predi cuintricurint di Pre Checo]
Proseguendo la navigazione, accetti l'utilizzo dei cookies di questo sito. Per maggiori informazioni consulta l’informativa.×


c: text/html

text:
RIFLESSION. Regjon e lenghe furlane: pôc e tart
Fin cumò i fats a mostrin ritarts e mancjancis intal meti in vore la leç regjonâl pal furlan
La letare che il segretari politic dal Moviment Friûl, Marco De Agostini, i à indreçât al president de Regjon Renzo Tondo par stiçâ l’esecutîf regjonâl a impugnâ la leç statâl di revision de spese e à il mert di vê riclamât la atenzion, ancje se dome par cualchi zornade, sul teme de lenghe furlane. Cence jentrâ intal mert dai diviers intervents che chê letare e à stiçât, la maniere plui semplice par capî a ce pont che o sin cui intervents a pro dal furlan e je chê di viodi se e trop che la leç regjonâl 29/2007 e je stade metude in vore.
PLANS DI POLITICHE LINGUISTICHE_ Daûr de leç, lis prioritâts di intervent a vevin di jessi fissadis par mieç di un Plan Gjenerâl di Politiche Linguistiche de durade di cinc agns e dai Plans anuâi pes prioritâts di intervent svilupâts de aministrazion regjonâl, e dai Plans Speciâi di Politiche Linguistiche che i diviers ents a vevin di dâsi. Par chel che o savìn nissun di chescj plans al è stât fat bon. La Zonte regjonâl e veve ancje di presentâ ogni an in maniere publiche une relazion sui progrès intal aplicâ la leç, ma nissun lis à viodudis.
SCUELE_ Par inviâ in maniere continuative l’insegnament dal e par furlan, la leç e domandave un regolament cul plan operatîf di sisteme pes scuelis, un altri par fissâ lis competencis dai insegnants, e la istituzion di une Comission pal insegnament de lenghe furlane. Se cheste ultime e je stade metude sù tal 2010, i doi regolaments si ju à vûts dome a cjaval tra 2011 e 2012, cul risultât che il prin an là che la leç e tacarà pardabon a jentrâ intes scuelis al sarà il 2012-2013, ven a dî passe cuatri agns e mieç dopo de aprovazion de leç. Si à dite che il ritart al dipent de impugnazion dai articui de leç su la scuele denant de Cort Costituzionâl, la decision de Cort e je però dal Mai dal 2009 e duncje, ancje se e fos vere, i agns di ritart a saressin almancul trê.
CERTIFICAZION LINGUISTICHE_ Tra i imprescj di fonde par meti in vore une politiche serie pe lenghe, la 29/2007 e previôt ancje la certificazion linguistiche. Mûts e criteris par otignî la certificazion a vevin di jessi fissâts dentri di 6 mês cuntun regolament regjonâl che invezit nol è ancjemò jessût. No si sa nuie nancje dal regjistri dai volontaris pal insegnament de lenghe furlane che al varès vût di jessi metût sù alì de ARLeF.
MIEÇS DI COMUNICAZION_ Ancje pai intervents a pro dal furlan intai mieçs di comunicazion la Regjon e veve di dâ fûr un regolament, ma lu à fat dome sul finî dal 2011, dopo di une campagne di proteste leade al azerament, par doi agns di file, dai fonts pai programs radiotelevisîfs par furlan. Tal stes an la Zonte e à tornât a meti i bêçs su cheste vôs, ma ridusûts di un cuart rispiet a prime. Tal 2012 invezit lis pratichis a son blocadis di 7 mês e intal ripart complessîf si à smiezât i fonts pai sogjets plui atîfs pal furlan, o sei lis radios. No si à po di dismenteâ che il regolament aprovât al fronte dome la part dedicade a radios e televisions, ma al lasse fûr cjarte stampade e internet.
La 29/2007 e previôt ancje che la Regjon e finanzii, in maniere proporzionade ae lôr ativitât, i sogjets indotâts di une organizazion stabile che a davuelzin une ativitât cualificade e continuative a pro dal furlan. Lis promessis dal esecutîf regjonâl di fissâ dai criteris obietîfs par definî chescj sogjets e par ripartî tra di lôr lis risorsis a restin letare muarte. Si à po di dî che tai ultins agns la Regjon e à sbassât lis risorsis par chescj sogjets cun tais fats in maniere orizontâl, ven a dî cence tignî cont de proporzion tra lis variis ativitâts davueltis.
AGJENZIE REGJONÂL_ Cundut che la ARLeF e ven indicade tant che riferiment pe politiche linguistiche, ta chescj agns si le à viodude dispès in dificoltât par vie de precarietât dal so personâl. Invezit di frontâ chest probleme però, l’esecutîf regjonâl al à dome modificât il statût de Agjenzie cul risultât primari di rindi il Comitât Tecnic Sientific un organisim a clamade, cence nissune capacitât propositive reâl. Daûr de leç, par fissâ lis liniis de politiche linguistiche, la ARLeF e varès di vê il jutori di une Comission pal ûs sociâl de lenghe furlane, che però il president de Regjon nol à mai nomenât.
UFICIS REGJONÂI_ A ingredeâ inmò di plui la situazion al è il fat che, intai ultins agns, si à ancje ridusût al vues il personâl di chel che al jere il Servizi regjonâl pes identitâts linguistichis e si à dividût lis competencis su la lenghe furlane jenfri doi assessorâts regjonâi. Cun di plui une part des risorsis e ven passade drete aes Provinciis che a van ognidune pe sô strade, al pont che chê di Pordenon e à metût i bêçs pal furlan su altris setôrs. Al è duncje evident che un dai elements di fonde par une politiche linguistiche eficiente, ven a dî il coordenament dai intervents, al mancje dal dut.
Par leç, prime di jentrâ tai ultins sîs mês de legjislature, il president dal Consei regjonâl al à di clamâ dongje une Conference par controlâ se e cemût che e ven metude in vore la 29/2007. Ai 27 di Avost il president al à fat savê cheste Conference si tignarà dentri de fin dal an. E pues jessi la ocasion juste par sclarî, di là des cjacaris, cuâi che a son i fats vêrs. Fats che a disin a clâr che si à fat masse pôc e ancje chel tart. ■
Carli Pup

robotstxt: allowed

filter: keep


text:
Tal
I componiments a jerin bielzà stâts publicâts su lis pagjinis dal “Friuli d’oggi”, setemanâl dal Moviment Friûl, aromai deventât fuarce politiche e pont di riferiment o di dialic par chei che in chê volte a pensavin a di un Friûl gnûf e libar.
Tal zîr di personis che a frecuentin il moviment ecletic, polimorf, dispès incoerent, al è l’autôr di chescj componiments: un inteletuâl fin e salvadi, difûr dal svolâ e stramudâsi dal timp, isolât ma ancje inlidrisât fin tal cûr de realtât furlane, che al sielç une forme poetiche fûr dal timp. E daûr des regulis di chest gjenar il poete al devente vôs dal popul, al pant il spirt di dute une int e par chest no si firme, ma si sfante daûr dai pseudonims di Anonimo Friulano e Otmar Mainardis: l’autôr nol à plui identitât, si plate e al lasse dute la lûs dome ae opare, parcè che lis poesiis no son plui sôs, no partegnin plui a di un individui sôl; a son juste apont epiche, espression di une comunitât interie.
Tal rispiet di cheste volontât, che si disvilupe cun grande coerence e che e mostre la grande profonditât e impuartance de opare, il non anagrafic dal poete nol vignarà scrit nancje in cheste presentazion, ancje se al ven ricuardât cun rispiet di ducj chei che lu cognossin.
In Muart antighe dal Friûl Friûl e in Celtics Inovâi il resuriment di un gjenar poetic antîc nol è ricostruzion false e artificiâl, ma espression vive, sintude e libare, moment di rispiet di atmosferis sacris, ma ancje di union e di contaminazion cun motîfs e metrichis contemporaniis, cu la liriche amorose, cu la poesie sapienziâl, cun riis di epitafis e lamps di visions profetichis.
La situazion storiche e sociâl dal Friûl dal secont dopovuere e cjate cussì une interpretazion insumiade, fonde, intuitive.
In chei agns si intaie cun clarece tal destin dal Friûl il pericul di disfâsi intun mont mostri e leviatanic, che al menace di glotilu cun gnûfs timps, ritmis e sintiments, che al masane dut cence nancje jessi in stât di capî la identitât e la bielece des diferencis.
Il gnûf sisteme si plee dome ai interès dai stâts, des ideologjiis e des grandis economiis, sacrificant cence fal mûts di vivi, di pensâ, di fevelâ, che a divignivin de fumate dai milenis passâts, tradizions e valôrs e che a pandevin une fonde dignitât.
In cheste atmosfere il rivoc des vueris di pôc distudadis, il dissangament de migrazion furlane tal forest, la dismentie de int intosseade des bausiis dai potents, ma ancje la lote eroiche dai pôcs cuintri dai orcui de modernitât inumane, la fradilance cui altris popui cence stât te Europe e tal mont, a vegnin proietadis ai timps dai Carnis, la tribù celtiche che te storie e je stade la prime a popolâ fis il Friûl. Intun inzirli di simbui e visions che a partegnin insiemit al passât plui lontan, ae ete de invasion veneziane o al presint plui moderni, i Furlans a vegnin assimilâts ai Celtis, lant daûr di une tradizion di fonde plui emozionâl e leterarie che sientifiche, ma slargjade e sintude di plui di un secul.
Tant che i Carnis antîcs i furlans a son menaçâts de invasion: la tragjedie e à di fâsi, salacor il destin al è za decidût. No si pues scjampâ, ma si à di lotâ, forsit di pierdi, ma ae fin e je la sperance di une ultime, catartiche comprension e comunion cun dute la umanitât, tal rispiet e amôr des diferencis tantis voltis violadis.


text:
Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc.
Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc. Test desc.


text:
La figure principâl dal stât e je chê dal patriarcje, vescul e cont, che pal solit al ven di une famee nobile dal mont todesc, judât a tignî il podê di diviers funzionaris che a viodin dai aspiets militârs, di ordin public, di economie, di control e di aministrazion dal teritori. Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
Il cjistiel di Vilalte, un dai testemonis plui rapresentatîfs de architeture dal podê medievâl in Friûl
Za dal secul X, i imperadôrs a vevin tacât a favorî il podê temporâl dai patriarcjis di Aquilee rispiet al marchês o al cont dal Friûl, considerâts pôc fedêi o pôc incisîfs.
Tal 1077 l’imperadôr Indrì IV al è in Italie propit par regolâ une contese cul pape sul podê imperiâl di nomenâ i vescui. Il pape lu veve scomunicât, e cussì Indrì al à di frontâ une rivolte di nobii, ma i ven impedide la strade par tornâ in Gjermanie: in cheste situazion si poie sul patriarcje di Aquilee, Siart, che al è bielzà plui potent dal cont dal Friûl e che al vierç a Indrì IV i pas des Alps par lâ a Nord. Daûr di chest fat l’imperadôr al rive a tornâ in Gjermanie e ai 3 di Avrîl al premie il patriarcje dantji il podê politic di cont cun prerogativis ducâls sul Friûl.
L'imperadôr Indrì IV, che tal 1077 al à puartât insom il
procès che al à fat cjapâ ai patriarcjis di Aquilee il podê temporâl sul Friûl
La invistidure di un vescul tant che cont e torne une vore buine pal impeadôr e ancje di altris bandis e je une vore doprade tal mont todesc: il vantaç al è che un vescul nol pues vê fîs legjitims e duncje nol pues pretindi di lassâ in ereditât il so titul, cemût che a fasin invezit i nobii laics. In cheste maniere l’imperadôr, fasint pesâ il so podê ancje te sielte dal vescul, al pues meti a controlâ un teritori impuartant simpri une persone fidade. Cussì al nas il stât patriarcjâl furlan, che in pratiche al reste distacât de Italie e al è ben insedât tal sisteme politic imperiâl.
Za cui ultins secui dal imperi roman vueris, epidemiis e crisis economichis a vevin produsût un câl demografic, che al va indevant, no dome in Friûl, ma un pôc pardut intai teritoris che a jerin stâts dal imperi, fintremai al secul X.
Un tant al fâs che tante tiere e vegni lassade pustote e che si lavori dome i cjamps che a rindin di plui e che a son dongje des posizions che si rive a difindi miôr in câs di vuere. In cheste maniere tante part de Basse e torne a impaludâsi e a imboscâsi e il bosc al torne plui fis ancje di chês altris bandis dal Friûl.
Un tant si compagne ancje cun chel mudament economic che al veve di jessi par resons demografichis: de coltivazion dal forment, une vore convenient te grande rêt di distribuzion e di marcjâts dal Imperi roman, si passe a chê di grans plui juscj pai piçui contadins, tant che la siale, e l’ambient salvadi al torne a jessi une risorse economiche fondamentâl, par vie de racuelte di pomis e plantis, pal arlevament, massime dai purcits, e pe cjace.
Cul spopolament rispiet ai timps dai romans, il bosc, te Ete di Mieç, al torne a jessi protagonist tal ambient e te economie furlane. Une vore di testemoneancis di chest fenomen a restin ancje te toponomastiche, cun nons tant che Bosc, Boscat, Selivis, Selvucis e v.i.
Propit tra il secul VI e il secul XII al è un riscjaldament dal clime, che al fâs cressi la cuote massime dai boscs in mont tra i 100 e i 200 metris plui di ce che al è vuê.


text:
Ideât e realizât di:
Serena Di Blasio (scriture e senegjature)
Giulia Spanghero (dissens)
Giorgio Cantoni (animazion)
Une produzion:
CTA - Centro Teatro Animazione e Figure, Gurize
cul sostegn di ARLeF - Agjenzie Regjonâl pe Lenghe Furlane
Durade: 6'
An: 2015
La storie e conte lis aventuris di une âf blu, colôr une vore strani par une âf. La âf blu e nas intun bôç une vore simil a tancj altris, cu lis sôs regulis sociâls e la sô division rigorose dal lavôr. La âf blu, che sul imprin no je buine di fâ nissune vore che i ven dade dentri dal bôç, e stente a cjatâ une sô funzion. E ven tolerade, ma ignorade di chês altris âfs. Par chest une dì la âf blu si fâs cûr fuart e e decît di lassâ il bôç e lâ vie par cognossi il mont. Il so viaç “iniziatic” le puartarà a cognossi no dome chês altris creaturis dai prâts, ma ancje (e soredut) se stesse e lis sôs peculiaritâts.
Dal svuarbecjavai braurin e scuvierç cemût che il blu al podedi jessi un colôr une vore bramât; il çupet, instabil e noiôs, le cjape par un moscjon; une margarite grande le protêç pe gnot; il savi chebar le confuarte e i lasse un messaç di sperance: “cualchi volte te convivence e je fuarce la diference”.
La âf blu, tal ultin, e scuvierç che un trop di avons al vûl atacâ il so bôç. Par salvâ lis sôs sûrs la âf blu e riscje la vite ma, cuntune buine pensade che e metarà in vore dut ce che e à imparât, e rivarà a parâ vie i avons. La âf blu e vuadagne cussì la stime e il rispiet tal so bôç.
Ideât e realizât di:
Serena Di Blasio (scriture e senegjature)
Giulia Spanghero (dissens)
Giorgio Cantoni (animazion)
Cu la colaborazion di:
Michele Polo (traduzion par furlan)
Matteo Sgobino (musichis origjinâls)
Adun cun:
Nicoletta Oscuro (vôs)
Didier Ortolani (musicist)
Alessandro Turchet (musicist)
Une produzion:
CTA - Centro Teatro Animazione e Figure, Gurize
cul sostegn di ARLeF - Agjenzie Regjonâl pe Lenghe Furlane
Par informazions:
www.ctagorizia.it


text:
Cundizion
Sociolinguistiche
I studis di caratar sociolinguistic a rapresentin un bon strument di misurazion e di valutazion de cundizion di une lenghe intune societât. Cun di plui, come che al sucêt pal furlan, a puedin furnî informazions impuartantis a chei che a viodin di politiche e di planificazion linguistiche, e ufrî sugjeriments che a permetin di tarâ miôr che si pues i intervents sul teritori tutelât.
Dal 1977 a vuê, in Friûl a son stâts puartâts indevant diviers studis su la cundizion sociolinguistiche de lenghe furlane, cul fin di cjatâ il numar di chei che le fevelin, i contescj dulà che si dopre cheste lenghe, lis opinions e i compuartaments dai furlanofons leâts ae marilenghe. O vin duncje un cuadri avonde precîs des dinamichis linguistichis dal furlan, che in part si darà cont in chest lavôr.
Lis primis ricercjis in chest cjamp a nivel regjonâl o provinciâl a son stadis curadis dal Istitût di Sociologjie Internazionâl di Gurize (ISIG), tal 1977 e tal 1986. Invezit, tal 1998, e tacà une indagjin curade dal Dipartiment di Economie, Societât e Teritori de Universitât dal Friûl, cul obietîf di rilevâ lis tindincis evolutivis e lis dinamichis sociolinguistichis de lenghe furlane tai vincj agns dopo de prime ricercje.
In fin, un altri studi al è stât sierât plui di resint li dal Centri Interdipartimentâl di Ricercje su la culture e la lenghe dal Friûl (CIRF) de Universitât dal Friûl: in chest câs, si à volût lâ indevant cuntun gnûf filon di studis, indreçât a rilevâ la frecuence e i cjamps di ûs dal furlan, lis opinions, i compuartaments e lis cognossincis di grups specifics par etât o par altris carateristichis anagrafichis, sociâls e culturâls. Tal specific, chest studi sociolinguistic al à rivuardât un campion di adolessents che a son a stâ in Friûl, di etât cjapade tra i 15 e i 18 agns.
A son une vore, e dispès ancje avonde articolâts, i parametris che linguiscj, sociolics, antropolics, juriscj e studiôs des minorancis a sielzin par definî une lenghe e par diferenziâle dai dialets. Se però o vessin di metiju ducj dongje suntun continuum ideâl, o podaressin cjatâ fûr i aspiets estrems e meti chei che a restin tes posizions intermediis, a une cierte distance un di chel altri. Duncje, suntun estrem si podarès logâ une unitât di misure 'sogjetive', leade ae cussience di une comunitât di fevelâ une lenghe specifiche, o ben ae percezion clare di chei che le fevelin di une cundizion di 'particolaritât' e di diferenziazion linguistiche rispiet aes comunitâts dulintor. In chest câs, la definizion stesse di lenghe si le distrighe juste tal ambient di chei che le fevelin, tant che une cundizion endogjene o cuasi tant che un sisteme sierât che nol à dibisugne par funzionâ di ricognossiments di difûr.
Dut di chê altre bande, al estrem contrari, o podaressin invezit meti un ricognossiment 'esogjen', istituzionâl e uficiâl, promovût di elements che no son par fuarce cjapâts dentri in mût emotîf e in forme direte te comunitât linguistiche. Ven a stâi, si trate dal ricognossiment istituzionâl cuntune leç che e declari il status di lenghe par une fevele specifiche. Par chel che al rivuarde chest ultin aspiet - o ben il ricognossiment juridic - la leç n. 482 dai 15 di Dicembar dal 1999 (Normis in materie di tutele des minorancis linguistichis storichis) e fisse i parametris e lis modalitâts pe tutele des dodis minorancis linguistichis storichis che a son in Italie, e tra chês chê furlane. Al è un proviodiment legjislatîf di impuartance fondamentâl: il ricognossiment uficiâl di ‘lenghe’ al furnìs al furlan un status particolâr e al incrès une vore la sô 'visibilitât' denant de comunitât statâl e internazionâl. Di fat, se al è vêr che il furlan al veve za cjatât un so ricognossiment specific te leç regjonâl n. 15 dal 1996, al è dome cun chest proviodiment statâl - spietât par cetancj agns - che si impon ae atenzion de Italie e de Europe. Il prin parametri (la cussience de sô particolaritât linguistiche) al è invezit plui dificil di determinâ e di misurâ, e dut câs al prossume che la particolaritât di une culture e vedi la sô fonde, in struc, suntune specificitât linguistiche. Cheste posizion e compuarte però problemis tant seris che al è pardabon fondamentâl cjapâju in considerazion: se si dismet l'ûs di une lenghe, si rivaraie ancje ae decjadence de sô culture? Il stât di salût di un popul puedial jessi gjavât fûr de analisi de sô cundizion linguistiche? Propit a chestis domandis a àn cirût di dâ almancul cualchi rispueste i studis di caratar sociolinguistic (o miôr, di sociologjie dal lengaç) su la lenghe furlane, che a son stâts metûts in pîts tai ultins trente agns. Il lôr mert al è stât chel di judâ a cjatâ fûr lis carateristichis specifichis de comunitât furlanofone, analizant lis variazions che si son palesadis vie pai agns e piturant un cuadri avonde detaiât de cundizion e dal stât di salût de lenghe furlane.
La popolazion furlanofone
I prins studis impuartants su la cundizion sociolinguistiche dal furlan ju à davuelzûts l'Istitût di Sociologjie internazionâl di Gurize (ISIG) tal 1977 e tal 1986, il prin su incarghe de Comission regjonâl pes fevelis minôrs e il secont de Provincie di Udin.
Tal 1998 invezit e tacà une ricercje dal Dipartiment di Economie, Societât e Teritori de Universitât di Udin che, mantignint fermis lis carateristichis specifichis dal campion des dôs indagjins precedentis, e veve tant che obietîf chel di rilevâ lis tindincis evolutivis e lis dinamichis sociolinguistichis de lenghe furlane tai vincj agns daspò de prime ricercje. I risultâts a mostrarin daurman la diminuzion costante e inesorabile dal ûs de lenghe furlane, te percentuâl medie dal 1,0% par an. Aprofondiments specifics a rimarcarin i fatôrs anagrafics e sociâi che si mostravin plui 'sensibii' e corelâts in maniere positive a chescj temis, cjatant fûr tal stes timp ancje lis carateristichis specifichis di chel campion plui renitent, o ancje dome distrat, a front de tutele e de difese dal furlan.
Al è clâr che risultâts di chest gjenar a àn il mert di indreçâ o poiâ cierts progjets di tutele, metint in lûs lis situazions plui critichis e sugjerint i cjamps o i destinataris di specifichis campagnis e ativitâts di promozion linguistiche. Cun di plui, finalmentri, si à podût vê - in gracie di une proiezion su dute la aree furlanofone - une stime inzornade e sigure sul numar di chei che a fevelin par furlan, buine ancje tant che base di partence par altris studis comparatîfs che a podaressin jessi davuelzûts tal avignî. I dâts a disevin duncje che, ae fin dai agns Novante, te aree furlanofone al fevelave in mût regolâr par furlan il 60,0% de popolazion, o ben - in numars assolûts - plui o mancul 430.000 personis. In chest numar no son però cjapâts dentri ni chei che lu fevelin in mût ocasionâl, ni i furlanofons residents in altris areis de regjon, tant che il teritori di Monfalcon o la citât di Triest, te zone di Puart e, massime, tal rest de Italie e dal mont. Cu la ricercje dal 1998-1999 si è sierade une prime part di chescj studis. Intun secont timp, une volte cjapade cussience de cundizion dal furlan e des sôs tindincis gjenerâls, i ricercjadôrs si son interessâts di areis e di atôrs sociâi specifics, cuntune osservazion dai fenomens che, di gjeneriche e globâl, e je deventade plui specifiche e detaiade.
Di fat, dal prin studi a son cambiadis tantis cundizions: prin di dut la aree furlanofone e je lade ben planc staronzantsi, pierdint dal pont di viste linguistic ciertis zonis leadis a chel che si definìs 'Friûl storic'. Cun di plui, al è stât il spostament di elements culturâi localistics viers aspiets plui globâi e universâi, come par esempli il passaç graduâl viers une economie di alte tecnologjie e inovazion, vierte ai marcjâts internazionâi, che anzit il 'Nord Est' al risulte in chest il teritori plui rapresentatîf in Italie. Ae fin, i aspiets leâts a fats storics di grande impuartance sociâl che a vevin rinfuarçât il sens di identitât linguistiche furlane (tant che la idee di comunitât che e veve segnât il periodi de ricostruzion dal dopo taramot dal 1976), a son lâts ben planc al mancul.
Tindincis evolutivis de lenghe furlane
Tal 1998-99, te aree sielte tant che campion pal studi (che e cjapave dentri, in plui des citâts di Udin e Gurize, 30 comuns des provinciis di Udin e di Pordenon), al fevelave par furlan in mût regolâr il 57,2% dai intervistâts, in mût ocasionâl il 20,3%, al capive ma nol fevelave cheste lenghe il 19,9% e no le capive dal dut il 2,6%. L'ûs fis o ocasionâl dal furlan al rivuardave duncje plui di trê cuarts dal campion (77,5%) e la cognossince almancul passive de lenghe adiriture il 97,4% dai intervistâts. Tal studi dal 1977-78 no jere une domande analighe ma in chel dal 1986, dome te provincie di Udin, e jere une difusion dal furlan cetant plui grande: chei che a disevin di capî e di fevelâ in mût regolâr cheste lenghe a jerin nuie di mancul dal 75,0% dal campion (grafic 1). Si à però di jessi prudents tal lei chescj dâts, par vie che nol è facil scompartî, in cheste diference di 18 ponts, i efiets dal timp (ven a stâi i tredis agns passâts), di chei dal spazi (la divierse delimitazion de aree di ricercje).
Dut câs, al è cetant probabil che te provincie di Udin l'ûs dal furlan al sedi plui slargjât che in dut il rest de aree furlanofone. La stesse prudence si à di vêle ancje tal lei i risultâts di un dai ultins studis sociolinguistics de Universitât di Udin: si trate di une ricercje sui zovins tra i 15 e i 18 agns, che a rapresentin duncje un campion diviers rispiet a chei metûts adun tal 1977 e tal 1986, li che ducj i intervistâts a jerin maiôrs di etât. Cun di plui, dai studis davuelzûts o savìn che il fatôr etât al è cetant corelât cul ûs e cul leam afetîf pe lenghe furlane: di fat, al è propit cul lâ sù dai agns che al va cressint il gradiment pal furlan. Al contrari, di bande dai plui zovins al somee che al sedi mancul afiet pe marilenghe: tra i frutats, al fevele in mût regolâr la lenghe furlane dome il 28,1% dal campion, lu fâs ogni tant il 33,2%, al capìs ma no lu fevele un altri 33,2% e nol capìs e duncje nol fevele par furlan il 5,4% dai fantats intervistâts. Duncje, chei che lu fevelin in mût regolâr o ocasionâl a son il 61,3%, ma chei che a àn une cognossince almancul passive de lenghe a son adiriture il 94,6%, mostrant ancjemò duncje valôrs pardabon alts par chel che al rivuarde almancul la comprension de lenghe.
Un altri indicadôr afidabil dal leam cuntune lenghe al è chel che par praticitât o vin definît, tai diviers studis che o vin puartât indevant, 'la lenghe dal cûr'. Si trate dal idiome plui amât, di chel che si è plui leâts e che si tegnii in maniere particolâr ma che no simpri al corispuint ae lenghe doprade cun plui frecuence. Tal 1977 il furlan al jere la 'lenghe dal cûr' par cuasi 7 intervistâts su 10 (68,9%) dal campion; daspò al vignive il talian cul 24,3% des preferencis e ducj i dialets venits in regjon (cjapade dentri ancje la fevele udinese) cul 6,8% des preferencis. Tal 1986 no jere stade une domande compagne e duncje il confront si pues vê dome cui dâts dal scandai dal 1998-99: in chê ocasion il furlan al jere stât sielzût di pôc plui di metât campion (51,1%), il talian dal 41,3%, il 2,2% nol saveve decidisi tra talian e furlan e il 5,4% al segnave altris lenghis. Nissun, infin, al declarave plui che il venit al fos la sô 'lenghe dal cûr'. Ancje in chest câs si ripet duncje chê diminuzion che si veve za viodude, intune percentuâl di plui o mancul il 18%. Cheste diminuzion dal ûs dal furlan in ambients diviers e cun interlocutôrs diferents e je fisse al 18-20% tra la prime e la ultime ricercje, e duncje e mostre un sbassâsi medi di sù par jù un pont percentuâl par an.
A titul dome ilustratîf (stant che, come che o vin za anticipât, la comparazion no je facile par vie dai campions diferents), si à di rimarcâ infin che par cuasi trê cuarts dai fantaçuts intervistâts tal 2003 (74,5%), la 'lenghe dal cûr' e jere chê taliane, dulà che invezit al à indicât il furlan dome il 23,5% dai intervistâts.
Tes ativitâts di planificazion dai proviodiments di tutele e di promozion linguistiche no si podarà fâ di mancul di tignî in cont une altre tindince fisse, o ben il fat che il furlan al è daûr a "saltâ fûr" dal cjamp familiâr. In sostance, al pâr che la marilenghe no dipendi plui dome de espression linguistiche specifiche de famee di origjin (o de mari, come che e volarès la stesse divignince dal tiermin), che si imparave par tradizion tra i mûrs di cjase e che e cjatave un ûs concret massime in chel ambient. La lenghe furlane e je stade di fat par secui une lenghe che pal plui si doprave tai rapuarts informâi e cuotidians tra personis leadis tra di lôr di vincui di parintât o di cognossince direte, cuasi simpri dal stes status sociâl. Dâts plui recents a mostrin invezit che il furlan al devente vie vie simpri plui 'lenghe des relazions', adat in maniere particolâr par mantignî o salacor rinfuarçâ i leams tai rapuarts comunitaris, cun amîs, coleghis, e v.i., distacantsi de definizion tradizionâl e passade di lenghe leade dome ai vincui familiârs. Nol cole però ancjemò dal dut il 'stigme' sociâl pes lenghis minoritariis: ancje se chê furlane e pâr la lenghe plui adate par mantignî e par curâ i rapuarts comunitaris, e fâs però ancjemò fature a cjapâ pît la cussience de sô dignitât e dal so status di lenghe a ducj i efiets. Se al è pacific che «al bar, i furlans a varessin di fevelâ tra di lôr par furlan» (tal 1998, 92,7% di acuardi cu la afermazion), cussì come tra coleghis e compagns di scuele (63,7%), o tes buteghis (61,8%), a pene i rapuarts a deventin plui formâi e jerarchics si passe daurman al talian. Di fat, ancje tal câs che si cjatisi dome in presince di furlans, a pene il 43,2% al pense che al sedi ben fevelâ in marilenghe cui superiôrs o cui insegnants, e adiriture a son ancjemò di mancul (42,8%) chei che a son in cunvigne cul ûs dal furlan tal câs di incuintris su cuistions di caratar locâl, tant che riunions di parochie, assembleis di comitâts, e v.i. Infin, no cate ducj i grancj sfuarçs de Glesie furlane a pro de marilenghe tai ultins decenis, dome pôc plui di un tierç dai intervistâts (34,8%) al pense che al sedi ben doprâ il furlan in glesie.
Tal 2003, tra i zovenuts, il 93,6% al jere in acuardi cul ûs esclusîf dal furlan tal bar, il 42,5% cun compagns di scuele o coleghis, plui o mancul un tierç dal campion (33,2%) tes buteghis e cuasi la stesse percentuâl (31,8%) tes assembleis. In glesie, l'ûs dal furlan i plasarès al 26,5% dai fantats e infin, dome il 6,4% di lôr al cjatarès just fevelâlu ancje cun insegnants o superiôrs.
No cate chescj risultâts avonde 'clips', tra i zovins al è un bon acuardi cul ûs dal furlan tai gnûfs ambients previodûts de leç di tutele n. 482/99. Cul fat che si puedi doprâ la lenghe furlane ancje tes Universitâts, tai uficis, pe modulistiche e pe segnaletiche interne dal Ateneu, al è dal dut in cunvigne il 26,8% dai intervistâts e avonde il 37,9% (tot. acuardi 64,7%). Sul ûs de lenghe furlane in ducj i uficis publics, al pant il favôr plui grant il 30,9% dal campion, mentri che a jessi in acuardi dome in part al è il 38,1% (tot. acuardi 69,0%). Par chel che al rivuarde invezit la pussibilitât di doprâ il furlan tes scuelis, al dîs di jessi une vore a favôr il 35,1% dai fantats, intant che il 38,1% al mostre un acuardi dome parziâl (tot. acuardi 77,4%). Infin, in mert al fat che la RAI e vedi di garantî une part de informazion in lenghe furlane, si pronuncie dal dut in acuardi il 32,5% dal campion e in part il 37,9% (tot. acuardi 70,4%). Ancje la sielte di doprâ une lenghe pluitost che une altre intun scandai, e pues jessi une buine indicazion su lis abitudins e lis opinions in mert al ûs de lenghe stesse. Al è di fat un probleme avonde sintût chel de pôre che une lenghe minoritarie (tal specific, il furlan) no sedi adate ai rapuarts di caratar uficiâl, formâl, burocratic o jerarchic. Par chest, la sielte di esprimisi par furlan cun intervistadôrs che a rapresentin une realtât istituzionâl tant che chê universitarie, si le pues viodi come un grant pas indenant tal cjapâ cussience dal status di lenghe dal furlan e de sô pussibilitât di aplicazion a tancj ambients e ocasions sociâls diferentis. Tal 1977 e tal 1986 no si podè sielzi une lenghe divierse dal talian pal scandai, ma tal 1998 finalmentri si à sperimentât l'ûs dal furlan daûr de domande dal intervistât. Il risultât al fo pardabon interessant: un tierç dal campion al sielzè il furlan, no cate il fat di no sei usâts a esprimisi in cheste lenghe in situazions di 'uficialitât' e cun interlocutôrs in cualchi mût 'istituzionâi' (come che si podaressin considerâ i ricercjadôrs de Universitât) e, massime, in presince di une cierte erosion dal furlan tai centris principâi dal teritori interessât. Daspò di chê rilevazion su la lenghe preferide pes intervistis (racueltis par altri intun periodi li che lis disposizions de leç n. 15 dal 1996 a jerin di pôc jentradis in vore e adiriture prime de promulgazion dal proviodiment legjislatîf nazionâl di tutele dal 1999) a ‘ndi forin altris che a vevin la volontât di valutâ il gradiment pe lenghe furlane in situazions no 'tradizionâls' e di misurâ l'impat su la popolazion furlanofone dai stimui e dai investiments a pro de tutele e de promozion dal furlan. Tant che comparazion, e paie la pene vê indiment un studi dal CIRF dal 2002: si tratave di un scandai telefonic su 641 residents tai 32 comuns za cjapâts tant che campion tes ricercjis precedentis. La finalitât e jere chê di valutâ l'impat des ativitâts dal Osservatori regjonâl de Lenghe e de culture Furlanis suntun campion de popolazion furlane. Un dât che al rinfrancje e che al mostre une plui grande disponibilitât e simpatie pe marilenghe al è stât propit la sielte di bande dal 53,5% dal campion di doprâ il furlan tant che lenghe de interviste. Duncje, dongje di un lâ al mancul di chei che a fevelin par furlan in maniere regolâr, al pâr che si slargjin i ambients e lis situazions li che si dopre cheste lenghe. Si passe di un ûs cuasi dome familiâr a chel amicâl, po dopo a chel scolastic, par jentrâ plan plan in chês situazions di 'uficialitât' che si à za vût indiment, o in cierts cjamps didatics e sientifics specifics.
Se duncje a son di mancul chei che a fevelin salt par furlan, lu fasin però in tantis plui situazions e ambients che tal passât. Si pues scrupulâ che un sburt determinant a tornâ a cjapâ sù la lenghe locâl e al so slargjâsi ancje in cjamps lontans di chei tradizionâi, al rivi di une percezion plui vive dai dirits des lenghis minoritariis, che e nas dal sigûr de fuarte publicitât des ativitâts leadis ae resinte leç nazionâl di tutele.
Di fat, in chê ocasion si à notât, rispiet ai prins studis, un clâr incressi de percentuâl di chei che a savevin de esistence di leçs regjonâls, nazionâls o europeanis di tutele linguistiche. Cheste cussience plui grande e puartarès a concludi che a son canâi une vore bogns par slargjâ lis informazions e che chestis gnovis vuê si lis cjape sù di plui rispiet al passât.
Un altri cjamp li che al pâr di vualmâ une cierte disponibilitât pes cuistions di tutele e promozion des lenghis minoritariis e je, cun sorprese, chel academic. Salacor par vie di une politiche di infuarciment e di espansion dai progjets di disvilup e di difusion dal furlan (istituzion dal Centri interdipartimentâl di Ricercje su la culture e la lenghe dal Friûl; di borsis, assegns di studi e dotorâts leâts ae lenghe furlane, a chê ladine e in gjenar al plurilinguisim; costituzion di associazions prestigjosis tant che la Societât Sientifiche e Tecnologjiche Furlane; rapuarts positîfs di colaborazion cun ents e istituzions di tutele dal furlan; produzion sientifiche impuartante di docents e ricercjadôrs, e v.i.), ancje tal cjamp academic al pâr che si sedi vierte une sfrese che e fâs ben sperâ pal avignî dal furlan dentri dal Ateneu. Tal 2002 si domandà la opinion dai cuasi 1.600 dipendents docents e no docents dal Ateneu furlan e plui o mancul 700 a rispuinderin ae indagjin. L'80,5% di lôr si declarave a pro de tutele des minorancis linguistichis storichis e il 64,3% al ricognosseve la impuartance fondamentâl des leçs sul argoment. In ocasion di chest studi, il risultât plui impuartant al fo chel di vê cjatât un grup di intervistâts avonde zovins, massime assegniscj, borsiscj e dotorants, che a jerin dal dut a pro de lenghe e de culture furlane, e ancje des leçs che lis prudelin.
Chest al è un dât che, dongje de osservazion direte dal fenomen tai ultins agns, al à di fâ pensâ su la pussibilitât che in Friûl si stedi disvilupant planc a planc un grup di studiôs, sostenidôrs e promotôrs de lenghe furlane leâts a ambients inteletuâi tant che universitât, ents, istitûts o associazions sientifichis, che si interesse de poie e dal ûs efetîf de lenghe furlane ancje difûr dai cjamps classics de leterature, de poesie, de etnologjie o de antropologjie. Un esempli impuartant di chest gjenar e je la istituzion de Societât Sientifiche e Tecnologjiche Furlane cuntune sô publicazion periodiche che e à tant che fin la divulgazion di articui sientifics in lenghe furlane e inglese, e che i siei contignûts a van de vulcanologjie ae mecaniche cuantistiche, de neurolinguistiche aes stretegjiis di marketing, e v.i.
Cun di plui, ancje difûr di chel che al è a strent il cjamp academic, a son nassûts diviers grups spontanis o associazions impegnadis sul front de tutele e de promozion dal furlan, tant che par esempli il Comitât 482 - istituît cu la volontât di intiziâ i proviodiments che la leç statâl su lis minorancis linguistichis storichis e previôt pes lenghis tuteladis - o cooperativis e associazions di caratar privatistic, tant che chês che a àn a ce fâ cun servizis linguistics in lenghe furlane. Si trate dispès di grups costituîts di membris zovins, cun lauree o almancul titul di studi superiôr, salacor impegnâts professionalmentri tal cjamp scolastic, de ricercje o dai servizis. Dal sigûr, no savìn in ce misure che chest fenomen al puedi anticipâ la costituzion di un nucli di int une vore motivade e che e sburti viers une fuarte cussience linguistiche locâl (tant che al è sucedût, par esempli, in Catalogne). A pet di ce che al è tocjât in altris Paîs, e mancje une tradizion in chest sens e la problematiche e je dome di pôc rivade ae atenzion publiche in maniere plui sistematiche e precise. Dut câs al rinfrancje une vore savê che al è un 'vivâr' zovanîl e inteletuâl dinamic e propositîf pe lenghe furlane, ancje se al è une vore dificil di dî cuâi che a sedin i motîfs che a àn puartât a chê che e pararès propit une inversion di tindince. Si pues scrupulâ che al sedi il risultât di une culture 'locâl' e particolâr che e cîr di tornâ a imponisi, in cuintriposizion al sburt fuart al globalisim e ae massificazion linguistiche e culturâl che a vuê si sperimente. Dal sigûr però il stimul a interessâsi di plui ae cuistion al ven ancje des resintis disposizions legjislativis regjonâls, nazionâls e europeanis di tutele e dai proviodiments che par chel a son stâts cjapâts in cjamp scolastic, istituzionâl, mediatic, e v.i. Cussì, se al è vêr che par solit si rive a prontâ une leç tal moment che la plui part de comunitât e sint che un teme al è urgjent e al à dibisugne di tutele, al è vêr ancje che e je la leç stesse a influençâ dopo la cussience e lis opinions di une comunitât.
Gjenitôrs e lenghe furlane
La cussience di vê vuê un proviodiment statâl di tutele, e sburte tancj furlans a saltâ fûr dal scûr e a rivendicâ l'ûs uficializât e slargjât de lôr lenghe, savint biadelore di podê svantâ chel dirit. Lu dimostrin ducj chei gjenitôrs che a àn sielzût di zovâsi de lenghe furlane pai lôr fîs a scuele: tignint indiment che la consultazion e je stade tornade a fâ dôs voltis par rimpins politics e formâi e che duncje la seconde rilevazion e à vût par fuarce une adesion plui basse rispiet ae prime, si à di rimarcâ che la disponibilitât a sielzi la lenghe furlane pai lôr fîs e je vignude, in cierts comuns, di passe il 70% dai gjenitôrs. Pes maternis de provincie di Udin, vie pe rilevazion dal Fevrâr 2002, la sielte dal furlan e à tocjât il 64% e il 61% tes elementârs. Tes mediis l'agradiment al jere dal 45,0%, ma cheste percentuâl e pant dut câs ancjemò une situazion di grant interès pe marilenghe. Un risultât cussì impuartant si pues stimâlu dome inte suaze di une gnove e plui fuarte cussience dai propis dirits linguistics.
Duncje, no plui une lenghe 'minôr' che e jentre tes scuelis de puarte secondarie par tratâ temis 'minôrs' e che si dai atenzion e curis minimis, ma ben une gnove cundizion di uficialitât e di grande dignitât, un imprest didatic cetant zovevul, cjapât tant che oportunitât di cressite pai lôr fîs. Però, se al è vêr - come che si diseve - che la leç statâl di tutele e à rinfuarçât la cussience linguistiche dai furlans, al è vêr ancje che salacor cheste cussience e jere za tai furlans cuasi a nivel latent, in spiete di disvilups plui utii pe lenghe furlane. Di fat, vie pes ricercjis sociolinguistichis za vudis indiment, si veve domandât ai intervistâts se a saressin stâts in cunvigne cul insegnament tes scuelis de lenghe, de storie e des tradizions dal Friûl. Par chel che al rivuarde la lenghe, i dâts a son: 83,6% di favorevui tal 1977-78, 86,0% tal 1986 e 85,5% tal 1998-99. Pal insegnament de storie e des tradizions dal Friûl, il favôr al è ancjemò plui rampit: il 95,3% tal 1977-78 e il 96,3% tal 1998- 99. Tal comentâ i risultâts di cheste ultime ricercje si rimarcave cun grande prudence che chestis a jerin dome declarazions di principi, di tornâ a cjapâ in esam tal moment (e chê volte al someave lontanon!) che chestis oportunitâts a fossin deventadis pardabon reâls intes scuelis furlanis. La grande disponibilitât e je stade invezit dimostrade no dome de alte percentuâl di adesions ricevudis dal Ufici scolastic regjonâl sul favôr al insegnament dal furlan tes scuelis, ma ancje di chei che ur jerin destinadis lis lezions: tal studi sui zovins tra i 15 e i 18 agns, i favorevui al insegnament de lenghe furlane a scuele a jerin cuasi il 72,0%, e adiriture trê cuarts dai intervistâts (74,5%) a varessin volût imparâ alc a scuele su la storie e lis tradizions locâls.
Chescj dâts cussì clârs a rimarchin une posizion che si à notât dispès tra i furlans: di fat, al somee che e sedi une idee fuarte di 'chel che al sarès just fâ', leade a une cussience linguistiche ancjemò dal sigûr salde e motivant. De bande contrarie e je però la pôre ataviche, cjalcjade dentri di secui di repression culturâl, che la lenghe minoritarie e sedi un limit o che adiriture e freni il disvilup linguistic plen e otimâl dai fruts e che e lassi i siei strassins tal timp, fin a produsi - une volte grancj - insigurece te espression e paronance limitade de lenghe taliane. Cussì, se in pratiche il furlan al è relegât a lenghe di rapuarts determinâts e specifics, che si pues doprâ dome in ambients limitâts, in teorie al è però calcolât tant che un ben grant e preseât, bon par mantignî un riferiment salt sul teritori. Indi è un esempli il risultât otignût te ricercje dal 1998-99: cuant che si à domandât ai intervistâts se al fos just doprâ il furlan cui fîs cuant che ducj i doi i gjenitôrs a son furlans, al è stât dacuardi il 70,2% dal campion, ancje se dopo - te pratiche - a son tancj di mancul chei che lu fasin pardabon. Tra lis motivazions che a poin chest favôr e je massime la volontât di mantignî vive la lenghe ma ancje lis tradizions e la culture furlane, e ancje il sens di braure, di apartignince e i valôrs leâts a chê stesse culture. Ancje tal studi indreçât a cognossi lis abitudins linguistichis dai plui zovins e je stade fate une domande compagne e, ancje in chel câs, i risultâts a son stâts une vore positîfs e rinfrancjants: fintremai il 67,4% dai fantats intervistâts al jere favorevul al insegnament dal furlan ai fîs dai gjenitôrs furlans. Te maiorance dai câs, tra lis motivazions puartadis indenant, si rimarcave dispès la impuartance fondamentâl di protezi une tradizion e une culture unichis che si palesin propit in gracie de marilenghe. In realtât, al fevele dome furlan cui gjenitôrs pôc plui di un fantaçut su 4, confermant ancjemò il salt che al è tra la situazion linguistiche di fat e chê viodude tant che plui desiderabile. Si pues dut câs concentrâ la atenzion propit su cheste 'desiderabilitât' rimarcade tant dispès: ancje se si ten cont che lis rispuestis di un scandai a tindin cuntune cierte frecuence a complasê e in cualchi mût a 'contentâ' l'intervistadôr, si scuen rimarcâ cemût che pardabon e resti fuarte e fisse la volontât tai furlans di ogni etât (ancje se cun percentuâls diviersis) di mantignî salt il leam cu la lenghe furlane, viodude come vincul essenziâl cul teritori e element identitari che no si pues fâ di mancul di jê. Si podarès duncje spietâsi che il ripetisi costant di une posizion come cheste al sedi un supuest bon par tornâ a recuperâ in mût graduâl la lenghe furlane, che e podarès tornâ a jentrâ tai ambients tradizionâi de famee e dal cercin dai amîs cun tante plui fuarce e cussience di ce che al è stât tes ultimis desenis di agns.
Al è adore par dî se la pierdite dal 1% par an de lenghe furlane si sedi fermade o se e sedi almancul daûr a ralentâ: al è ancje probabil che a coventin plui timp e intervents istituzionâi plui slargjâts e fuarts, ma dal sigûr la buine disponibilitât a acetâ l'ûs e la sô difusion ancje in cjamps che fin cumò no si crodeve e va a pro di une prospetive plui serene pal avignî de lenghe furlane.
In conclusion, o podìn rilevâ une buine tignude par chel che al rivuarde il leam e la disponibilitât di principi pe lenghe furlane, intant che - in mancjance di informazions plui inzornadis su la interie popolazion furlanofone - il dât sul so ûs al reste leât ai risultâts otignûts tal 1998-99, che a mostravin une pierdite par an di plui o mancul l'1% tal ûs de marilenghe. A saran determinants e vitâi i proviodiments che si savaran cjapâ tal prossim avignî e il sostegn uficiâl che si podarà garantî al furlan: la sentence pal so futûr le daran massime l'impegn dai ambients uficiâi e istituzionâi de societât furlane par tutelâ e difindi la lenghe regjonâl, ma e vignarà ancje de trasformazion reâl dal furlan intun strument di comunicazion eficient e ecuiparât tai dirits aes lenghis plui dopradis. Si pues spietâsi che un bon esempli 'istituzionâl' al sburti i furlans a deliberâsi de sensazion di inadeguatece croniche e di inferioritât linguistiche tai confronts dal talian. Ufrî oportunitâts justis al furlan al vûl dî ancje pandi grant rispiet par chei che lu fevelin e pe lôr culture, e ricognossi lis sôs particolaritâts tant che dirits inalienabii e fondamentâi. Une ultime considerazion si pues fâ in mert al fat, za motivât, che par tancj talians e europeans 'Nord Est' al vûl dî disvilup, oportunitâts di vore, ben jessi sociâl, viertidure al gnûf e al globâl: ducj aspiets che no pararessin gran corelâts cul mantigniment des particolaritâts linguistichis e culturâls autoctonis, che par tradizion a son calcoladis come leadis a un ambient localistic e limitât. E pûr Friûl-Vignesie Julie, Trentin Alt Adis/Tirôl dal Sud e Venit, lis trê regjons che a dan vite a cheste aree, a son carateristichis ancje par vie de presince significative di minorancis linguistichis sui lôr teritoris. Su chest cont, dâts resints su lis sengulis minorancis linguistichis in chês regjons a segnin plui o mancul 850.000 unitâts, che a rapresentin ben cuatri lenghis di minorance in teritori talian (vâl a dî, par ordin di numerositât, furlan, todesc e altris variantis gjermanofonis, sloven e ladin). Par che lis lenghis si mantegnin vivis suntun teritori al covente però che a sepin ‘contâ’ chel stes teritori, lis sôs prerogativis e particolaritâts, adatantsi a argoments gnûfs e modernis, cemût che si domande intune zone di cussì fuart disvilup come chê des trê regjons nomenadis. Ancje pe lenghe furlane al volarà duncje un adatament ai mudaments impuartants e svelts che la societât di vuê e je daûr a sperimentâ, e un confront cun temis atuâi e fondamentâi tant che la comunicazion di masse, la economie globâl, lis gnovis tecnologjiis, e v.i.
Tant plui grant al sarà il so adatament e la sô capacitât di inzornâsi e di contâ il presint e l'avignî ancje in cjamps no tradizionâi e cuotidians, tant plui altis a saran lis probabilitâts che cheste lenghe e sorevivi o che adiriture si disvilupi, ribaltant finalmentri la ande negative che purtrop e à caraterizât chestis ultimis desenis di agns.


text:
Simpri inte prime part dal cuader, dulà che a front dai tescj origjinaris par talian si cjate la traduzion par furlan fate dai arlêfs dal cors, o cjatìn purpûr une biele conte dal celebrât scritôr di Asiago Mario Rigoni Stern, vignût a mancjâ ai 16 di Jugn dal 2008, che e à par titul “Ferie d’Ottobre / Feriis di Otubar”, ambientade a Sauris/Zahre. Inmò inte prime part e simpri sul cont di Mario Rigoni Stern, al è cjapât dentri un ricuart dal scritôr di Asiago di Ermes Dorigo, che cun lui al à condividude une sclete amistât. A un ciert pont Dorigo nus pant: “Ae fin dai tiei dîs al jere il barlumâ che cumò tu volevis piturâ, la tô gnot-denant. Forsit il Nadâl-denant che al rive dopo un amont. Un lampizâ inte gnot scure, come un sflandôr soreuman che al puarte a un alc di misteriôs, une lûs che e po vignî dome di dentri. De bande mê, Jacopo, fradi grandon e cjâr, o vorès che lis mês contis a dessin al letôr dome une piçule part dal cetant che tu âs savût dânus”.
La seconde part dal cuader, chê che e cjape dentri lis traduzions dal furlan-cjargnel al talian, e je stade dedicade al poete e artist di Zuviel di Ravasclêt, Casimiro (Miro) De Colle. Chest autôr al è nassût a Zuviel di Ravasclêt tal 1918 e al è muart a Triest tal mês di Fevrâr dal 1991. Emigrant fint di zovin, a 14 agns si cjate bielzà in Corsiche, po a Milan, dopo la vuere a Zurì e in fin a Triest. autodidat, oltri a scrivi poesiis al è stât bon di realizâ oparis preseadis doprant il len, la piere e il metal. La sô esistence e je stade diferenziade, in maniere marcade, de zovinece passade a Zuviel e de partecipazion ae vuere partigjane. Al à publicât dôs racoltis di poesiis inte varietât dal furlan-cjargnel di Zuviel. Di lui Piera Rizzolati, inte jentrade de racuelte titulade “Par no dismenteâ… e cjalâ indevant - Storias di Cjargna, di cjargnei… di paîs e di tant ingegn”, e met in rilêf che: O soi restade cjapade di chel om sempliç, sut tal cuarp, sgjavât in muse, i slançs stratignûts dal pudôr antîc di cui che al à teme di jessi stracapît. Cemût che l’om al è sempliç, cussì e je semplice la poesie di Miro De Colle: poesie di imagjins violentis, di someancis a voltis sconciertantis, poesie di peraulis essenziâls, scletis, a voltis brutâls”.
La tierce part dal cuader e je risiervade, come simpri, ae publicazion des poesiis e des prosis dai arlêfs dal cors di lenghe e leterature ladine-furlane. Cussì o cjatin i contribûts di Renzo Balzan, docent dal cors e coordenadôr dal lavôr di redazion de opare, Ada Brovedani, Maria Grazia Dereatti, Mario Linussio, Fausta Micoli, Eugenia Monego-Ceiner e Maria Caterina Pascoli.